Morská rezervácia El Pelado

Morská rezervácia El Pelado (MOREPE) tvorí súčasť národného ekvádorského systému chránených územií. MOREPE zahŕňa morskú oblasť okolo ostrova El Pelado pozostávajúcu zo skalnatého útesu s 13 podmorskými plytčinami a koralových a mangrovníkovích oblastí vrátane pobrežných dedín Palmar, Ayangue, San Pedro a Valdivia. Ostrov je hniezdiskom rôznych morských vtákov vrátane súl modronohých (Sula nebouxii) a kolónie juhoamerických uškatcov (Otaria flavescens). Rezervácia sa nachádza v pobrežnej zóne, najjužnejšej časti ekoregiónu Guayaquil, v morskej oblasti Východného tropického Pacifiku (Tropical Eastern Pacific, TEP). V TEP oblasti, známej ako rovníkový front, sa teplé vody Panamského zálivu s nízkym obsahom soli stretávajú so studenými slanými vodami Humboldtovho prúdu. Humboldtov prúd sa vyznačuje vodou bohatou na živiny v dôsledku vzostupu vody (upwellingu). Od decembra do mája Humboldtov prúd slabne, čo spôsobuje, že teplé vody zo severu prenikajú pozdĺž pobrežia Ekvádoru (prúd El Niño) a Intertropická konvergenčná zóna (po anglicky Intertropical Convergence Zone (ITCZ)) sa posúva na juh (pozdĺž pobrežia Ekvádoru).

Rovníkový front je tiež ovplyvnený pravidelným výskytom (každých 4 až 5 rokov) javov El Niño – južnej oscilácie (ENSO), ktorý menia teplotu a slanosť oceánu. Tieto environmentálne zmeny ovplyvňujú biodiverzitu a v danej oblasti sa vyskytujú naraz organizmy zo studených aj teplých vôd. Hypoteticky môžu tieto zmeny prispievať aj k rozvoju tepelnej tolerancie a funkčnej rozmanitosti organizmov v danej oblasti. Tento účinok je obzvlášť výrazný u sediacich (nepohyblivých) bezstavovcov. Už z ich názvu vyplýva, že tieto organizmy sa nemôžu pohybovať ani keď sa slanosť a teplotné podmienky stanú extrémnymi. Oceánografické podmienky a rozmanitosť organizmov robia z rovníkového frontu ideálne prírodné biografické laboratórium pre výskum klimatických zmien, funkčnej biodiverzity a bioobjavovania.

 Živná pôda a biotopy morského dna 
alt=|náhľad|Batymetria Morskej rezervácie El Pelado, Santa Elena – Ekvádor.

Šelf ostrova pozostáva zo štyroch skalnatých vrchov, ktoré sú obklopené sedimentmi. Kopce vyrastajú z hĺbky 25 m. Západné okraje ostrova majú strmé svahy, zatiaľ čo východné okraje sa postupne zvažujú, čo vytvára pristor pokojnejšie vody a chránené prostredie po väčšinu roka. Zóny živnej pôdy a biotopu pokrývajú väčšiu plochu na východných svahoch skalnatých kopcov ako na západných. Spoločenstvá tvoriace hlavné biotopy a živnú pôdu sú: kôrovce rodu Balanus, morské riasy, osemlúčové koraly a piesočnatá zóna. Zóna kamenných koralov rodu <i>Pocillopora</i> je nerovnomerne rozložená a nachádza sa prevažne na záveternej strane ostrova. Biotop a potravinový základ na skalnatých úsekoch pobrežia tvoria už spomenuté kôrovce rodu Balanus a šesťlúčovky radu Zoantharia.

 Prítomnosť človeka 
náhľad|Pohľad na ostrov El Pelado z  Ekvádorského národného centra pre akvakultúru a morské výskumy.

MOREPE je pre relatívne početné obyvateľstvo významná. Obyvatelia sa tu venujú rybolovu a prosperuje aj cestovný ruch. Záliv Ayangue je hlavným východiskovým bodom pre rôzne športy ako šnorchlovanie, alebo rekreačné potápanie v blízkosti ostrova. K turistickým atrakciám, od júna do septembra, patrí aj pozorovanie vráskavcov dlhoplutvých (Megaptera novaeangliae). V rezervácii je zastúpená aj akvakultúra. V zálive Ayangue sa nachádzajú aj farmy na chov ustríc druhu Crassostrea gigas a tŕňoviek druhu Spondylus limbatus, tie sú chované na účely opätovnej introdukcie daného druhu. Je tu aj niekoľko zón mangrovníkových porastov určených na chov kreviet bielonohých druhu Penaeus vannamei. Okrem toho sa pozdĺž pobrežia MOREPE v meste San Pedro nachádzajú zariadenia Ekvádorského národného centra pre akvakultúru a morský výskum (CENAIM) Polytechnickej univerzity pobrežného regiónu (ESPOL). CENAIM zaberá rozlohu 15 000 m² a vyvíja technológie pre chov rýb, mäkkýšov a ostnatokožcov. Sídlia tu aj analytické laboratóriá špecializované na výskum mikrobiológie, histopatológie, molekulárnej biológie, imunológie a chemického zloženia vody. Ďalej sú zamerané aj na veterinárnu zdravotnú starostlivosť o rôzne druhy vodných organizmov. CENAIM má špičkový a certifikovaný personál aj v oblasti vedeckého potápania (PADI-SNSI). Okrem toho má aj laboratóriá určené pre taxonómiu, výskum chemického zloženia rôznych prírodných materiálov.

 Biodiverzita 
alt=|náhľad|Osemlúčovky MOREPE

Morská biodiverzita tropického východného Tichého oceána bola veľmi málo skúmaná a vo vedeckej literatúre bolo publikovaných len zopár taxonomických záznamov. Napríklad publikácia autorov Cárdenas a kol. a iné popísali vysokú rozmanitosť hubiek a pŕhlivcov vyskytujúcich sa na a v blízkosti skál. Poukázali, že medzi najpočetnejšie spomedzi morských bezstavovcov, patria pŕhlivce a ostnatokožce a z čeľade rýb, to sú serranovité a pomacentrovité ryby.

Miesta s najväčšou druhovou rozmanitosťou v tejto oblasti sú: La Cabeza del Viejo, La Pared a El Bajo Cuarenta, v ktorých sa vyskytuje až 17 druhov osemlúčoviek čeľade <i>Plexauridae</i> (8), <i>Gorgoniidae</i> (8) a Clavularidae (1). Prvé taxonomické záznamy potvrdzujú prítomnosť skupiny Porifera (hubky), druhu Callyspongia aff. californica. Tento druh pravdepodobne obýva aj viac ako 4 000 km rozlohy pozdĺž oblasti TEP, zatiaľ čo hubky druhu Cliona aff. euryphylle, sa vyskytujú po oboch stranách ostrovana. Okrem toho tu bol bol objavený aj nový druh hubiek, triedy Demospongiae ako napríklad druh Tedania (Tedania) ecuadoriensis sp. nov. Nové taxonomické záznamy, od autorov Jaramillo a kol., odhalili rôznorodosť kmeňa pŕhlivcov a šesťlúčoviek radu <i>Zoantharia</i> pozdĺž kontinentálneho pobrežia Ekvádoru, konkrétne v južnej časti MOREPE okolo ostrova El Pelado (v skalnatých prílivových zónach pláží Ayangue a San Pedro). Informácie o biodiverzite sú usporiadané v databáze podľa štandardu Darwin Core a sú verejnosti dostupné prostredníctvom WebGIS.

 Ochrana prírody 
alt=|náhľad|Zoanthars MOREPE

Ekvádorské národné centrum pre akvakultúru a morské výskumy (CENAIM) Polytechnickej univerzity pobrežného regiónu (ESPOL) sa nachádza v meste San Pedro. Pokiaľ ide o ochranu prírody, CENAIM-ESPOL a Ministerstvo poľnohospodárstva, akvakultúry a rybárstva (MAGAP) vyvíja v laboratóriách program pre šľachtenie vysoko dravého druhu tŕňoviek Spondylus limbatus, na účely zarybňovania Tichého oceána (TEP). Na ostrove bol totiž objavený invazívny druh koralu Carijoa riseii, ktorý spôsobil značné škody aj na osemlúčovkách v Kolumbijskom Tichom oceáne. CENAIM s podporou Národného ekvádorského sekretariátu pre vyššie vzdelávanie, vedu, technológie a inovácie SENESCYT vykonáva pokusy v oblasti chemických a mikrobiologických interakcií medzi koralmi Cariojoa riseii a postihnutými osemlúčovkami. Výskumy o vzájomných vplyvoch v súčasnosti stále prebiehajú. V rezervácii sa nachádza aj Park Valdivia Marine, rekreačná oblasť s rôznymi druhmi rýb, korytnačiek, tučniakov a uškatcov. Park slúži aj ako miesto záchrany týchto zvierat zvierat.

 Bioobjavovanie 
alt=|náhľad|Terazoantínoy A – C – Chemická štruktúra šesťlúčovky druhu Terrazoanthus patagonichus.

S podporou Národného ekvádorského sekretariátu pre vyššie vzdelávanie, vedu, technológie a inovácie (SENESCYT) boli realizované výskumy v oblasti biodiverzity sediacich (nepohyblivých) bezstavovcov v MOREPE. Projekt zahŕňal výskum taxonomickej a metabolomickej rozmanitosti vrátane výskumu bioaktívnych baktérií spojenými s ochranou prírody, ľudského zdravia a zdravia zvierat. Zo šesťlúčoviek radu <i>Zoantharia</i> a niektorých druhov hubiek bolo izolovaných niekoľko nových zlúčenín a nových bioaktívnych buniek. Spomedzi spomenutého radu šesťlúčoviek vykazuje chemickú bohatosť najmä druh Terrazoanthus patagonichus, z ktorého bola identifikovaná nová čeľaď 2-aminoimidazolových alkaloidov nazývaných Terrazoanthiny A – C Okrem toho boli u šesťlúčoviek druhu Antipathozoanthus hickmani, zaznamenaného iba v oblasti TEP, identifikované nové deriváty ekdysteroidov nazývané ekdyzónlaktóny A – D. Chemický výskum druhu Zoanthus pulchellus preukázal prítomnosť zoantamínových alkaloidov. Z hubiek C. cf californica boli izolované kyseliny kalyspongidové. Tieto výsledky demonštrujú veľkú chemickú rozmanitosť morských bezstavovcov v oblasti MOREPE a existujúci potenciál pre bioobjavovanie. Získané informácie sú usporiadané v databáze podľa štandardu Darwin Core (s cieľom zdieľať údaje prostredníctvom GBIF a OBIS) a sú dostupné verejnosti prostredníctvom WebGIS.

 Referencie 

 Zdroj 

Kategória:Chránené územia v Ekvádore